དེ་བཞིན་སྟག་རི་གཉན་གཟིགས་ཀྱི་སྐུ་རིང་ལ།མྱང་ཙེང་སྐུ་དང་དབའས་དབྱི་ཚབ་གཉིས་ཟིང་པོ་རྗེ་ལ་གློ་བ་རིང་སྟེ།མྱང་ཙེང་སྐུས་ཆབ་ཆབ་ནི་ཕ་རོལ་ན་ཞེས་པའི་མགུར་བླངས་པ་དང་།གནམ་རི་སྲོང་བཙན་གྱི་རིང་ལ།ཁྱུང་པོ་སྤུང་ཟད་ཟུ་ཙེས་རྒྱལ་པོ་མར་མུན་བྱ་བའི་མགོ་བཅད་དེ།བཙན་པོ་རྗེ་བློན་རྣམས་དགྱེས་སྐྱེམས་སྟོན་མགོ་གསོལ་བའི་ཚེ་མོན་ཀའི་སྟག་ཆིག་པ་ཞེས་པའི་མགུར་བླངས་པ།སྲོང་བཙན་སྒམ་པོའི་སྐུ་རིང་ལ།བཙན་མོ་སད་མར་ཀར་གྱིས་ཡུལ་གྱི་ནི་སྐལ་པོག་པ་ཞེས་སོགས་མགུར་དུ་བླངས་པ་ནི་བཙན་པོ་རིམ་བྱུང་གི་ལོ་རྒྱུས་རྣམས་བརྗོད་བྱར་དྲངས་པ་ཞིག་དང་།གཞན་ཡང་བཀའ་ཐང་སྡེ་ལྔ་རུ་བསམ་ཡས་གཙུག་ལག་ཁང་བཞེངས་གྲུབ་པའི་དགའ་སྟོན་རྟེན་འབྲེལ་གྱི་སྐབས་སུ་བོད་ཀྱི་བཙན་པོ་ཁྲི་སྲོང་ལྡེ་བཙན་སོགས་རྗེ་བློན་རྣམས་དང་མཁན་སློབ་གཉིས་ཀྱིས་དབུས་པའི་བླ་མཆོད་སོགས་འཁོར་འབངས་རྣམས་ཀྱིས་རྗེ་ཡི་དགའ་གླུ་བཅུ་གསུམ་དང་སྔགས་པའི་སྔགས་གླུ་སྡེ་བཞི།མི་རེས་གླུ་རེ་བླངས་པའི་ཁོག་ཕུབ་ཞེས་བྱ་བར་རྒྱལ་སྲས་མུ་ཏིག་བཙན་པོས་སྟོད་གླུ་བླངས་ཞེས་སོགས་མགུར་ཉི་ཤུ་ལྷག་གི་མིང་དང་།རྒྱལ་པོའི་ཐུགས་དམ་ཇི་ལྟར་བཞེངས་ཚུལ་ཞེས་བྱ་བར་ལྷ་སྲས་མུ་ནི་བཙན་པོ་ཡིས།།འཇིག་རྟེན་སྒྲོལ་མ་བྱ་བ་བླངས།།ཞེས་སོགས་མགུར་ལྔ་བཅུ་ཙམ་ཡོད་པ་མ་ཟད།གཞན་ཡང་བརྗོད་ཀྱི་མི་ལང་སྟེ།མི་ཚོ་རེ་ཡི་གླུ་རེ་བླངས།།ཞེས་གསལ་བ་ལས།སྐབས་དེར་མགུར་གླུ་ཕོན་ཆེན་ཞིག་དར་ཚུལ་མཚོན་ཐུབ་ལ།དེང་འདིར་མཐོང་ཆོས་སུ་གྱུར་བའི་མགུར་རྣམས་ལ་བལྟས་ན།སྐབས་དེ་ཤེད་ཀྱི་མགུར་གླུའི་དབྱངས་འགྲོས་ཐད་ཕུན་སུམ་ཚོགས་པ་ཞིག་དང་མགུར་རྟའི་རྣམ་གྲངས་བརྗོད་ཀྱི་མི་ལང་བ་ཞིག་མེད་དམ་སྙམ་པ་ལས།མགུར་གྱི་དབྱངས་རྟ་གཟུགས་སུ་བཀོད་པ་མཐོང་རྒྱུ་མེད་སྟབས་མགུར་གླུའི་གདངས་ཇི་འདྲ་ཞིགཡོད་མིན་ཐད་ཕྱིས་སུ་བྱུང་བའི་མགུར་གྱི་དབྱངས་རྟ་ལ་གཞིགས་ནས་ཚོད་དཔག་བྱ་རྒྱུ་དང་།དེར་འདིར་མཐོང་ཆོས་སུ་གྱུར་བའི་མགུར་ཚིག་གི་ཁྱད་ཆོས་ལ་གཞིགས་ནས་ཅུང་ཟད་ངེས་ཤེས་ཐུབ་པ་ཙམ་ལས་གདོད་མའི་རང་བཞིན་དངོས་ཇི་ལྟ་བ་ཞིག་རྟོགས་པར་དཀའོ།།